Ny mann pågrepet i overgrepssak i Trøndelag
I en pressemelding opplyser politiet i Sør-Trøndelag at ytterligere en mann er pågrepet i forbindelse med oppbevaring og distribusjon av overgrepsmateriale som omhandler barn. Mannen ble pågrepet i et annet politidistrikt i slutten av forrige uke. – Han ble pågrepet på bakgrunn av de eksisterende sakene hvor seks ytterligere menner siktet for lignende forhold, skriver politiet i pressemeldingen. Ifølge NRK er den sist pågrepne mannen siktet etter straffelovens paragraf 204a. Paragrafen omhandler materiale som viser overgrep mot barn eller en seksualisert framstilling. Både produksjon, anskaffelse og overlevering til andre rammes av lovbestemmelsen, skriver NTB.Etterforskningen av saken, som omtales som den største med overgrepsbilder i Sør-Trøndelag noensinne, startet da politiet i april pågrep en mann fra Fosen. Under ransakingen fant politiet store mengder overgrepsmateriale. I mai ble en person til pågrepet, og onsdag i forrige uke ble ytterligere tre menn siktet. Fem av mennene tilhørte Sør-Trøndelag politidistrikt, mens den sjette ble pågrepet i et annet politidistrikt. – Vi utelukker ikke at det vil bli flere pågripelser i tiden fremover, skriver politiet.Politiet har tidligere opplyst at materialet dokumenterer grove overgrep mot barn helt ned i spedbarnsalder. – Dette er en stor sak med flere millioner bilder og tusenvis av videoer, sa etterforskningsleder Roy Hoøen i Fosen lensmannsdistrikt til NTB i forrige uke. Politiet får bistand fra Kripos i etterforskningen og store ressurser er satt inn i arbeidet.
Så langt er totalt syv menn siktet i etterforskningen av den omfattende overgrepssaken i Sør-Trøndelag.